សាក្សី​បញ្ជាក់​ថា​ខ្មែរ​ក្រហម​ដាក់​គោលការណ៍​ប្រឆាំង​ជនជាតិ​ចាម​និង​វៀតណាម
ការ​កាត់​ក្តី​ក្នុង​សំណុំ​រឿង​​០០២​វគ្គ​ទី​២​ផ្តោត​​​មួយ​ផ្នែក​លើ​បទ​ឧក្រិដ្ឋកម្ម​ប្រល័យ​ពូជ​សាសន៍​លើ​ជនជាតិ​ចាម​ជនជាតិ​វៀតណាម​និង​អំពើ​ហិង្សា​ផ្លូវ​ភេទ​និង​ការ​រៀប​ការ​ដោយ​បង្ខំ។
ភ្នំពេញ — ក្រុមមេដឹកនាំខ្មែរក្រហមបានដាក់គោលការណ៍ប្រឆាំងនឹងជនជាតិវៀតណាមក្រោមរបបគ្រប់គ្រងរបស់ពួកគេ។ នេះបើតាមសាក្សីដែលផ្តល់សក្ខីកម្មនៅថ្ងៃពុធនេះ។ លោក ផាន់ ឆេន អាយុ៨៣ឆ្នាំ អតីតមេឃុំម្នាក់នៃស្រុកត្រាំកក់ ខេត្តតាកែវ បានផ្តល់សក្ខីកម្មក្នុងសំណុំរឿង០០២ វគ្គទី២នៅថ្ងៃនេះថាក្រុមកម្មាភិបាលជាន់ខ្ពស់ខ្មែរក្រហមបានប្រជុំដាក់ផែនការប្រឆាំងនឹងជនជាតិវៀតណាម។ «ការផ្សាយគឺការផ្សាយឲ្យអ្នកខាងក្រោមអនុវត្តតាម។ ការផ្តោតចំបុគ្គលជាជនជាតិវៀតណាមឬជាកងទ័ពឬយ៉ាងណាអត់ច្បាស់។ តែច្បាស់ថាឲ្យប្រឆាំងឲ្យទំនាស់»។ សាក្សីរូបនេះបានឆ្លើយទៅនឹងសំណួររបស់សហមេធាវីកម្ពុជារបស់ ខៀវ សំផន គឺលោកគង់ សំអុន។ ដោយឡែកលោកផាន់ ឆេន បានឆ្លើយទៅនឹងសំណួររបស់លោកចៅក្រម និល ណុន ប្រធានអង្គជំនុំជម្រះសាលាដំបូងថារបបខ្មែរក្រហមបានដាក់គោលនយោបាយប្រឆាំងនឹងជនជាតិចាមផងដែរជាពិសេសការដាក់ផែនការនេះលោកបានដឹងនៅក្នុងអំឡុងមុននិងនៅឆ្នាំ១៩៧៥។ សាក្សីបញ្ជាក់បន្ថែមថាពួកខ្មែរក្រហមបានកំណត់ខ្មាំងរបស់អង្គការពួកគេរួចជាស្រេចចាប់តាំងពីមុនការឡើងកាន់អំណាចរបស់ពួកគេជាពិសេសក្រុមជនទាំងឡាយណាដែលត្រូវកំណត់ថាជាខ្មាំងរបស់អង្គការនោះគឺជាខ្មែរស ឬហៅថាជាជនជាតិវៀតណាម ក្រុមជនដែលសង្ស័យស្ថិតក្នុងបណ្តាញចារកម្មរបស់អាមេរិក CIA ឬ KGB ជាដើម។ «ឯកសារចែងមកបានប្រាប់ពន្យល់ដូច្នេះ។ គឺថ្នាក់លើ ខាងអង្គការគេពន្យល់ដូច្នេះ»។ ការកាត់ក្តីក្នុងសំណុំរឿង០០២វគ្គទី២ផ្តោតជាសំខាន់នៅពេលចាប់ផ្តើមលើឧក្រិដ្ឋកម្មនៅគុកក្រាំងតាចាន់ និងមន្ទីរសន្តិសុខនានា រួមទាំងឧក្រិដ្ឋកម្មនៅតាមការដ្ឋានការងារនិងសហករណ៍។ ក្រៅពីនោះការកាត់ក្តីវគ្គទី២នេះផ្តោតលើបទឧក្រិដ្ឋកម្មប្រល័យពូជសាសន៍លើជនជាតិចាមជនជាតិវៀតណាមនិងអំពើហិង្សាផ្លូវភេទនិងការរៀបការដោយបង្ខំ។ លោក ផាន់ ឆេន បានអះអាងថា មិនមានការរៀបការដោយបង្ខំនោះទេ គឺការរៀបការស្ថិតក្រោមគោលការណ៍ស្ម័គ្រចិត្ត។ ដោយឡែកទោះបីជាមានគោលនយោបាយស្អប់ជនជាតិវៀតណាមក៏រូបលោកបានចិញ្ចឹមកូនចិញ្ចឹមវៀតណាមម្នាក់បានសម្រេចដែរ។ យ៉ាងណាក៏ដោយសាក្សីផ្សេងទៀតធ្លាប់បានបង្ហាញថាមានអំពើហិង្សាផ្លូវភេទការបង្ខំឲ្យរៀបការនិងការសម្លាប់លើជនជាតិវៀតណាមនិងចាម៕